**ШЕШІМ**

**ҚАЗАҚСТАН РЕСПУБЛИКАСЫ АТЫНАН**

2015 жылғы 08 қаңтар Қызылорда қаласы

Қызылорда облысының мамандандырылған ауданаралық экономикалық соты құрамында төрағалық етуші судья Н.Еламанов, сот отырысының хатшысы Ә.Аралбаева болып, қатысушы прокурор С.Серімбетовтың, Қызылорда облысы бойынша аумақтық жер инспекциясының өкілдері Н.Каракожаевтың, Д.Абжалиевтің қатысуларымен, өзінің ашық сот мәжілісінде «Қызылорда облысы бойынша аумақтық жер инспекциясы» мемлекеттік мекемесінің жауапкер «Қазақстан-Қытай Құбыры» жауапкершілігі шектеулі серіктестігіне берілген заң бұзушылықты жою туралы 2014 жылғы 19 маусымдағы №9-А нұсқама талабын мәжбүрлеп орындату туралы талап арызы «Қазақстан-Қытай Құбыры» жауапкершілігі шектеулі серіктестігінің жауапкер «Қызылорда облысы бойынша аумақтық жер инспекциясы» мемлекеттік мекемесі Қызылорда облысының жерді пайдалану мен қорғау жөніндегі Бас мемлекеттік инспекторының 2014 жылғы 19 маусымдағы №9-А ұйғарымын заңсыз деп танып, күшін жою жөніндегі талап арызына сәйкес азаматтық істі қарап,

**АНЫҚТАҒАНЫ :**

Талапкер «Қызылорда облысы бойынша аумақтық жер инспекциясы» мемлекеттік мекемесі *(әрі қарай - ММ)* сотқа талап арыз беріп, онда жауапкер «Қазақстан-Қытай Құбыры» жауапкершілігі шектеулі серіктестігіне *(әрі қарай - ЖШС)* берілген заң бұзушылықты жою туралы 2014 жылғы 19 маусымдағы №9-А нұсқама талабын мәжбүрлеп орындатуды сұраған.

Өз кезегінде, «Қазақстан-Қытай Құбыры» ЖШС-і сотқа талап арыз беріп, онда жауапкер «Қызылорда облысы бойынша аумақтық жер инспекциясы» ММ-сі Қызылорда облысының жерді пайдалану мен қорғау жөніндегі Бас мемлекеттік инспекторының 2014 жылғы 19 маусымдағы №9-А ұйғарымын заңсыз деп танып, күшін жоюды сұраған.

Соттың 25 қараша 2014 жылғы ұйғарымымен екі азаматтық іс біріктірілген.

«Қызылорда облысы бойынша аумақтық жер инспекциясы» ММ-нің өкілдері Н.Каракожаев және Д.Абжалиев талапты толық көлемде қолдап, өз жауаптарында Қызылорда облысы бойынша аумақтық жер инспекциясы Қызылорда облыстық прокуратурасының 07.04.2014 жылғы №2-10070-14-03575 заңдылықты бұзушылықтарды жою туралы ұсыныстарына сәйкес, «Қазақстан-Қытай Құбыры» ЖШС-нің ұсыныста көрсетілген жер учаскілерінде жер заңдылықтарының сақталуына жоспардан тыс тексеру жұмыстары жүргізілгенін, нәтежиесінде, «Қазақстан-Қытай Құбыры» ЖШС-і «Шам» ЖШС-не тауарлы ауыл шаруашылығын жүргізу үшін уақытша пайдалану құқығымен табысталған жер учаскісінде №27 крандық торабының тік ұшақ алаңы мен кірме жолын, №27 крандық торабын және №27 крандық торабы жанындағы радиодіңгегін *(Қызылорда облысы, Жалағаш ауданы әкімшілік аумағында орналасқан мұнай құбыры жолының 661 км)* орналастырып, шамамен көлемі 0,3635 гектар болатын «Шам» ЖШС-нің уақытша пайдалануындағы мемлекеттік жер учаскесін заңсыз иеленіп, пайдаланып отырғандығы анықталып, аумақтық жер инспекциясы тарапынан «Қазақстан-Қытай Құбыры» ЖШС-не 19.06.2014 жылы анықталған заң бұзушылықты жою туралы №9-А Нұсқама беріліп, Нұсқаманы алған күннен бастап 2 ай мерзім ішінде заң бұзушылықты жою талап етілгенін, сондай-ақ «Қазақстан-Қытай Құбыры» ЖШС-не Нұсқама талабының орындалуын міндетті түрде аумақтық жер инспекцияға хабарлануы тиіс екендігі ескертілгендігін, алайда осы кезге дейін «Қазақстан-Қытай Құбыры» ЖШС-і тарапынан ешқандай Нұсқама талаптарының орындалуы жөнінде хабарлама берілмегендігін атап, «Қазақстан-Қытай Құбыры» ЖШС-не берілген Заң бұзушылықты жою туралы 19.06.2014 жылы №9-А Нұсқамасының талабын мәжбүрлеп орындатуды сұрады.

«Қазақстан-Қытай Құбыры» ЖШС-і сотқа келтірген арызында, қойылған талабын қолдап, істі оның қатысуынсыз қарауды сұраған. Талап арызда талапкер «Қызылорда облысы бойынша аумақтық жер инспекциясы» ММ Қызылорда облысының жерді пайдалану мен қорғау жөніндегі Бас мемлекеттік инспекторының 2014 жылғы 19 маусымдағы 9-А Нұсқама талабын «Қазақстан-Қытай Құбырын» ЖШС-не мәжбүрлеп орындату туралы қойылған талап арызы заңсыз және төмендегі көрсетілген себептерге байланысты қанағаттандыруға жатпайтындығын, Қызылорда қалалық мамандандырылған әкімшілік сотының 2014 жылғы 17 шілдедегі ұйғаруларына сәйкес Қызылорда облысының жерді пайдалану мен қорғау жөніндегі Бас мемлекеттік инспекторының 2014 жылғы 19 маусымдағы барлық қаулыларының, сонымен қатар Қазақстан Республикасының Әкімшілік құқық бұзушылық туралы кодексінің 118-бабы бойынша құқық бұзушылықтар жасағаны үшін «Қазақстан-Қытай Құбыры» ЖШС-і айыпты деп тану және айыппұлдар салу туралы 9-А ұйғарымының күші жойылғанын, әкімшілік іс өндірісі тоқтатылғанын. «ШАМ» ЖШС-не жер телімдерін пайдалану дерегі бойынша олардың мақсатқа арналуын өзгертуге қажет екенін, «Қазақстан-Қытай Құбыры» ЖШС-де жер беру, жерді пайдалану жұмыстарымен айналысуға құқығы жоқ екенін, сондықтан осы мәселе бойынша серіктестік бұл жұмыстарға қасақана «Жер кадастры ҒӨО» РМК Қызылорда филиалының тиісті хат жазғанын, жерлердің мақсатқа арналуын өзгерту жер қатынастары басқармасының айрықша құзыретіне жататындығы туралы жауап алғандығын, осы хатқа сәйкес Қызылорда облысының жер қатынастары басқармасына хат жазғандығын, бірақ осы уақытқа дейін жауап бермегендігін атап, «Қызылорда облысы бойынша аумақтық жер инспекциясы» ММ Қызылорда облысының жерді пайдалану мен қорғау жөніндегі бас мемлекеттік инспекторының 2014 жылғы 19 маусымындағы 9-А ұйғарымын заңсыз деп танып, күшін жоюды сұрады.

Іс құжаттарын зерттеп және талдап, іске қатысушылардың түсініктерін және прокурордың «Қазақстан-Қытай Құбыры» ЖШС-нің талап арызы қанағаттандыруға жатпайды деген қорытындысын тыңдап, төмендегі негіздерге сәйкес «Қызылорда облысы бойынша аумақтық жер инспекциясы» ММ-нің талабын қанағаттандыруға, ал «Қазақстан-Қытай Құбыры» ЖШС-нің арызын қанағаттандырусыз қалдыруға жатады деп есептейді.

Іс құжаттарына қарағанда, Қызылорда облысы бойынша аумақтық жер инспекциясы Қызылорда облыстық прокуратурасының 07.04.2014 жылғы №2-10070-14-03575 заңдылықты бұзушылықтарды жою туралы ұсыныстарына сәйкес, «Қазақстан-Қытай Құбыры» ЖШС-нің ұсыныста көрсетілген жер учаскілерінде жер заңдылықтарының сақталуына жоспардан тыс тексеру жұмыстары жүргізілген.

Тексеру нәтижесінде «Қазақстан-Қытай Құбыры» ЖШС-і «Шам» ЖШС-не тауарлы ауыл шаруашылығын жүргізу үшін уақытша пайдалану құқығымен табысталған жер учаскісінде №27 крандық торабының тік ұшақ алаңы мен кірме жолын, №27 крандық торабын және №27 крандық торабы жанындағы радиодіңгегін *(Қызылорда облысы, Жалағаш ауданы әкімшілік аумағында орналасқан мұнай құбыры жолының 661 км)* орналастырып, шамамен көлемі 0,3635 гектар болатын «Шам» ЖШС-нің уақытша пайдалануындағы мемлекеттік жер учаскесін заңсыз иеленіп, пайдаланып отырғандығы анықталған.

19.06.2014 жылғы №9-А қаулымен 926 000 теңге айыппұл салынған және аумақтық жер инспекциясы тарапынан «Қазақстан-Қытай Құбыры» ЖШС-не 19.06.2014 жылы анықталған заң бұзушылықты жою туралы №9-А Нұсқама беріліп, Нұсқаманы алған күннен бастап 2 ай мерзім ішінде заң бұзушылықты жою талап етілген.

Құқық бұзушымен әкімшілік құқық бұзушылық іс жөніндегі қаулы шағымдалып, Қызылорда қалалық мамандандырылған әкімшілік сотының 17.07.2014 жылғы ұйғарымымен аталған қаулы бұзылып, іс өндірістен қысқартылған.

Қызылорда қалалық мамандандырылған әкімшілік сотының 17.07.2014 жылғы ұйғарымының мәтініне қарағанда, Қазақстан Республикасының Әкімшілік құқық бұзушылық туралы кодексінің *(әрі қарай - ҚР ӘҚБтК)* 69-бабымен белгіленген әкімшілік жауаптылықтан босатуға негіз болатын екі ай мерзім өткен соң жауапқа тартылуға тиісті емес деген тұжырым жасалған.

Бұл орайда Қызылорда облысының жерді пайдалану мен қорғау жөніндегі Бас мемлекеттік инспекторының 19.06.2014 жылғы Заң бұзушылықты жою туралы №9-А Нұсқамасының күші жойылмаған және осы кезге дейін «Қазақстан-Қытай Құбыры» ЖШС-і тарапынан ешқандай Нұсқама талаптарының орындалуы жөнінде хабарлама берілмеген.

Осылайша, Қазақстан Республикасының Жер кодексінің *(әрі қарай - ҚР ЖК)* 43-бабының 10-тармағына сәйкес, егер облыстың, республикалық маңызы бар қаланың, астананың, ауданның, облыстық маңызы бар қаланың жергiлiктi атқарушы органының, аудандық маңызы бар қала, кент, ауыл, ауылдық округ әкiмiнiң жер учаскесiн беру туралы шешiмiнде өзгеше көзделмесе, жер учаскесiнiң нақтылы *(белгiлi бiр жердегi)* шекарасы белгiленгенге дейiн және құқық белгiлейтiн құжаттар берiлгенге дейiн жер учаскесiн пайдалануға жол берiлмейдi. Осы норманы сақтамау жер учаскесiн өз бетiнше иеленiп алу деп бағаланады және Қазақстан Республикасының әкiмшiлiк құқық бұзушылық туралы заңнамасына сәйкес әкiмшiлiк жауаптылықты көздейдi. Құқық белгiлейтiн құжаттары ресiмделмеген жер учаскелерiне қатысты мәмiлелер жасасуға жол берiлмейдi.

Яғни, «Қазақстан-Қытай Құбыры» ЖШС-і «Шам» ЖШС-нің уақытша пайдалануындағы жерін пайдаланып отырып, жерге құқық белгілейтін құжаттарын рәсімдеп алмаған.

Ал, ҚР ЖК-нің 148-бабының 1-тармағының 6-тармақшасына сәйкес, жерді пайдалану мен қорғауды мемлекеттік бақылауды жүзеге асыратын лауазымды адамдардың жер учаскелерінің меншік иелері мен жер пайдаланушыларға жерді қорғауға, Қазақстан Республикасы жер заңдарының бұзылуын жою мәселелері бойынша орындалуға міндетті нұсқамалар беруге құқығы бар.

Сонымен қатар, ҚР ЖК-нің 146-бабының 3-тармағына сәйкес, жерді пайдалану мен қорғау мәселелері жөніндегі мемлекеттік бақылауды жүзеге асыратын органның өз құзыреті шегіндегі нұсқаулары барлық мемлекеттік органдар, жер учаскелерінің меншік иелері мен жер пайдаланушылар үшін міндетті.

Осылайша, Қызылорда облысы бойынша жерді пайдалану мен қорғау жөніндегі бас мемлекеттік инспекторының жер заңнамасының талаптарының заңбұзушылықтарын жою туралы нұсқамасы заңды және қолданылыстағы заңнамаға сәйкес болып табылады.

ҚР ЖК-нің 148-бабының 1-тармағының 4-тармақшасында жерді пайдалану мен қорғауды мемлекеттік бақылауды жүзеге асыратын лауазымды адамдардың құқықтары мен міндеттерінде, Қазақстан Республикасы жер заңнамасын бұзу салдарынан жерді пайдалану мен қорғауды мемлекеттік бақылауды жүзеге асыратын органдардың лауазымды адамдарының Қазақстан Республикасы жер заңнамасын бұзушылықтарды жою жөнінде берген нұсқамаларын осы нұсқама берілген тұлғалар нұсқамада көрсетілген мерзімде орындамаған не тиісінше орындамаған жағдайда оларды орындау туралы істер бойынша сотқа жүгіну қарастырылған.

Жоғарыда айтылғандардың негізінде, сондай-ақ, берілген нұсқаманы «Қазақстан-Қытай Құбыры» ЖШС-нің орындамауын ескеріп, сот «Қызылорда облысы бойынша аумақтық жер инспекциясы» мемлекеттік мекемесінің талап арызын негізді және қанағаттандырылуға жатады деп есептейді.

Қазақстан Республикасының АІЖК-нің 116-бабының 1-тармағына сәйкес, талапкер босатылған істі қарауға байланысты шығындар мен мемлекеттік баж сот шығындарын төлеуден босатылмаған жауапкерден мемлекет кірісіне толық немесе талаптың қанағаттандырылған бөлігіне бара-бар мөлшерде өндіріліп алынады.

Жоғарыдағылардың негізінде және ҚР АІЖК-нің 217-221, 334-баптарын басшылыққа алып, сот,

**ШЕШІМ ЕТТІ:**

Талапкер «Қызылорда облысы бойынша аумақтық жер инспекциясы» мемлекеттік мекемесінің жауапкер «Қазақстан-Қытай Құбыры» жауапкершілігі шектеулі серіктестігіне берілген заң бұзушылықты жою туралы 2014 жылғы 19 маусымдағы №9-А нұсқама талабын мәжбүрлеп орындату туралы талап арызы қанағаттандырылсын.

Жауапкер «Қазақстан-Қытай Құбыры» жауапкершілігі шектеулі серіктестігіне Қызылорда облысының жерді пайдалану мен қорғау жөніндегі бас мемлекеттік инспекторымен берілген 2014 жылғы 19 маусымдағы №9-А нұсқама талабы мәжбүрлеп орындатылсын.

Жауапкер «Қазақстан-Қытай Құбыры» жауапкершілігі шектеулі серіктестігінен мемлекеттің пайдасына 926 *(тоғыз жүз жиырма алты)* теңге көлеміндегі мемлекеттік баж өндірілсін.

Талапкер «Қазақстан-Қытай Құбыры» жауапкершілігі шектеулі серіктестігінің жауапкер «Қызылорда облысы бойынша аумақтық жер инспекциясы» мемлекеттік мекемесі Қызылорда облысының жерді пайдалану мен қорғау жөніндегі Бас мемлекеттік инспекторының 2014 жылғы 19 маусымдағы №9-А ұйғарымын заңсыз деп танып, күшін жою жөніндегі талап арызы қанағаттандырусыз қалдырылсын.

Шешім, егер оған шағым немесе наразылық келтірмесе, оған аппеляциялық шағымдану, наразылық келтіру өткен соң заңды күшіне енеді.

Шешімге Қызылорда облысының мамандандырылған ауданаралық экономикалық соты арқылы шешімнің көшірмесі тапсырылған күннен бастап он бес күн ішінде Қызылорда облысының апелляциялық сот алқасына Қазақстан Республикасы Азаматтық іс жүргізу кодексінің 334, 335- баптарының талаптары сақтала отырып шағым берілуі немесе наразылық келтірілуі мүмкін.

**Судья Н.Еламанов**